Doamnelor şi domnilor colegi,

stimaţi invitaţi,

Aniversăm, astăzi, douăzeci şi trei de ani de la înfiinţare, în spaţiul nostru dunărean, a unui aşezământ de învăţământ superior, înscris, definitiv, în peisajul academic al României moderne.

Este, fără îndoială, un moment de bilanţ şi, totodată, un prilej de a rememora drumul, prin care ne-am înscris, cu temeritate, în spaţiul reformei învăţământului universitar, centrat pe noile comandamente ale societăţii Româneşti.

Se poate spune, pe drept cuvânt, că noi, universitarii danubieni, am dat tonul reformelor în geografia acestui ţinut aparţinător glorioasei Moldove. Şi aceasta pentru că am fost primii care am simţit noul puls al vremii, axat pe proprietatea privată capitalistă, care trebuie să aibă un ascendent într-o instituţie de învăţământ academic, construit pe coordonatele economiei de piaţă, ale autonomiei şi ale libertăţii de gândire.

Am dovedit astfel că noi, aici, aproape de gurile Dunării, suntem receptivi la tot ce este nou în ţările bătrânului nostru continent, şi că putem relua din mers tradiţii pe care vicisitudinile vremii – apariţia comunismului – le-au întrerupt cu brutalitate aproape jumătate de secol.

De altfel, observăm că tendinţele noastre europene sunt exprimate, în toate domeniile, prin fapte. Ţara, de la simpla ei înfăţişare şi până la mecanismele care o guvernează, din punctul de vedere al legislaţiei şi al regimului politic, este cu totul alta, chiar dacă timpul celor aproape cincizeci de ani de socialism a lăsat, în sufletul nostru, urme adânci, pe care, din păcate, nu le putem uita.

Drumul învăţământului particular în România a fost unul anevoios, nu din pricina posibilităţii noastre de adaptare, ci datorită conservatorismului manifestat în societatea din care veneam. Nu ascund faptul că învăţământului privat i s-au pus multe piedici, de care noi, danubienii, nu am dus niciodată lipsă. Am avut, cum s-ar spune, în acest sens, parte de o atenţie deosebită, dar am izbutit. Nu e cazul să facem, neapărat, o istorie a odiseei manifestată pe parcursul autorizare–acreditare, pentru că astfel de atitudini, vizavi de nou, s-au manifestat totdeauna şi cu siguranţă, se vor manifesta întotdeauna. Îndoiala, după cum se ştie, este de altfel specifică omului, iar manifestările ei îmbracă forme deosebite, uneori greu de imaginat în noianul ideilor şi faptelor omeneşti. Cu toate acestea, primele noastre promoţii de jurişti care au susţinut examenele de licenţă la Universitatea „Al. I. Cuza” din Iaşi, au făcut adevărate senzaţii în rândul cadrelor din cea mai veche şi renumită citadelă universitară a ţării. Am obţinut un procent de promovabilitate de 95%, ceea ce a demonstrat, din capul locului, viabilitatea învăţământului privat care se desfăşura în Universitatea noastră. Cu timpul, acest indicator a înregistrat procente de până la 99 %, ceea ce a făcut ca încrederea tinerilor în calitatea învăţământului nostru să crească de la un an la altul. Au fost momente în care absolvenţii noştri s-au dovedit mai bine pregătiţi decât cei din alte universităţi cu mari tradiţii în domeniu. Am în vedere nu doar procentele de promovabilitate obţinute în cadrul licenţelor, ci mai ales confruntările studenţilor noştri cu reprezentanţi ai altor facultăţi din ţară cu ocazia unor concursuri specifice specializărilor noastre.

Toate aceste rezultate s-au obţinut datorită modului în care profesorii noştri au ştiut să mobilizeze tinerii în activităţi specifice domeniilor studiate, respectiv al dreptului, ştiinţelor economice, ştiinţelor comunicării şi relaţiilor internaţionale. Odată cu ei, cu studenţii, cu specializările noastre, au crescut şi cadrele didactice la „Danubius”.

Urmând exemplul marilor profesori care au predat în universitatea noastră, venind din centrele universitare Bucureşti şi Iaşi, tinerele noastre cadre, în mare majoritate şefi de promoţie, au trecut cu bune rezultate prin furcile caudine ale concursurilor, promovând treptele academice, potrivit legii. Şi aici, exigenţa ministerului educaţiei, comisiilor academice de concurs şi promovare au fost mult accentuate, desigur, în beneficiul nostru, al calităţii actului de învăţământ, pentru că, în final, Universitatea „Danubius” a ajuns în anul 2008, pe locul cinci din ţară în ceea ce priveşte activitatea de cercetare ştiinţifică.

Începând cu anul 2005 absolut toate cadrele didactice erau doctori sau doctoranzi în domeniile lor de specializare şi predare.

Nu întâmplător, foştii noştri studenţi pot fi întâlniţi astăzi, judecători, procurori, mediatori şi consilieri juridici, economişti, comunicatori, mulţi cu funcţii de conducere în diferite sectoare de activitate. Ne mândrim că juriştii noştri, dar şi mulţi dintre economiştii şi comunicatorii absolvenţi ai Universităţii „Danubius” se regăsesc în catedrele universitare de la „Danubius”, „Dunărea de Jos” şi SNSPA Bucureşti, şi chiar în catedre ale unor universităţi din mari centre ale lumii.

Şi toate acestea, fără ca statul nostru să cheltuiască vreun ban de la bugetul său. Dimpotrivă, noi contribuim la susţinerea acestuia prin sume importante concretizate în taxe şi impozite. De aceea, în ce mă priveşte, prin demersurile făcute la organele abilitate am susţinut, totdeauna, că privatizarea învăţământului academic de stat trebuie înfăptuită, deoarece s-a dovedit că învăţământul privat poate fi deopotrivă, sau chiar mai performant decât cel tradiţional. Mai mult, acesta poate să se orienteze oricând în direcţia cerinţelor formulate de societate, de piaţa muncii.

Doamnelor şi domnilor colegi,

stimaţi invitaţi,

Înfăptuirile noastre, pe linia organizării Universităţii, dar şi cele specifice învăţământului propriu-zis, se datorează cadrelor noastre didactice, cărora, şi cu acest prilej, le mulţumesc. În Universitatea noastră funcţionează trei facultăţi cu şapte specializări şi unsprezece masterate.

Ţinem să precizăm că, procedând astfel, Universitatea „Danubius” a ajuns să funcţioneze în prezent cu cadrele didactice proprii de peste 90%, ceea ce înseamnă că numărul cadrelor provenite din alte centre universitare este în continuă scădere. Dar vom fi totdeauna recunoscători unor dascăli, precum academicianul Constantin Marinescu, academicianul Răzvan Theodorescu, profesorilor universitari doctori Dumitru Macovei, Ioan Humă, Dumitru Lupulescu, Alexandru Negoiţă, Gheorghe Nistoreanu, Neculai Bobică şi alţii.

Abnegaţia lor, curajul de a fi părăsit, unii dintre ei, catedrele la care s-au format de-a lungul timpului, şi a veni la noi, împărtăşindu-ne din experienţa lor didactică, din cunoştinţele lor profesionale, ne-a întărit convingerea că noi, în demersul de a făuri o nouă lume universitară, nu suntem singuri. De asemenea, am considerat că aproape de noi trebuie să avem şi o serie de cadre afirmate în planul artei şi al culturii, care în multe privinţe au creat momente de adevărată emulaţie spirituală prin manifestările organizate în cadrul unor acţiuni, dintre care amintim Salonul Academic Cultural. De asemenea, ne-am străduit să asigurăm condiţii de tipărire a lucrărilor realizate de cadrele noastre la Editura Fundaţiei Academice „Danubius”, editură acreditată de mai bine de un deceniu. Revistele ştiinţifice elaborate în cadrul fiecărei facultăţi precum şi alte publicaţii, sunt bine cotate în ţară şi peste hotare.

Desigur, realizările noastre nu se opresc aici, şi ar dura prea mult să le amintim pe toate. Vă asigurăm însă că nouă, la „Danubius”, nu ne lipseşte nimic din ceea ce este specific academic. Dispunem de o bază materială puternică, concretizată în amfiteatre, săli de curs şi seminarii, laboratoare, studioul de radio şi televiziune, spaţii pentru desfăşurarea activităţii de cercetare şi de secretariat, precum şi de o bibliotecă bine dotată, săli de lectură, Aula Magna, terenuri de sport, iar nu peste mult timp de un hotel studenţesc, dotat cu săli de conferinţă, săli de mese, săli de sport şi fitness.

Toate aceste realizări nu ar fi fost posibile, dacă, înainte de toate nu aş fi reuşit să atrag alături de mine un colectiv de cadre didactice statornic, devotat ideii de învăţământ academic, care au pus în operă un învăţământ de nivel european, în armonie cu dezvoltarea societăţii noastre, bazată pe respectarea proprietăţii, a libertăţii de opinie şi alte caracteristici constituţionale, specifice timpului pe care îl trăim.

Trebuie să spun că, personal, mă simt împlinit prin realizările obţinute, dar în calitate de fondator, de preşedinte al Universităţii, am încă planuri de viitor, pe care timpul, Dumnezeu, şi sănătatea pe care mi-o doresc din ce în ce mai bună, mă vor ajuta să le împlinesc. Sunt fericit că mă aflu, aici, în faţa Dumneavoastră, spunându-vă că mi-am dorit ca tot ce am înfăptuit, mult sau puţin, să rămână pe mâini bune, tinere, capabile de multe adăugiri, în acest spaţiu deosebit, prin care viaţa ne-a pus la încercare. Şi aceste mâini, acest spirit entuziast, plin de imaginaţie şi dornic de a aduce în această Universitate un spirit nou, aparţine fiului meu, actualul Rector al Universităţii, deja călit în dificila muncă de conducere.

Credeţi-mă că, şi prin această schimbare a atribuţiunilor mele, mă simt împlinit şi, în calitatea de preşedinte al Universităţii, mă alătur entuziasmului tineresc, dar evident mai ponderat, potrivit vârstei şi experienţei mele.

Vă doresc să petreceţi, la Universitatea noastră, clipe frumoase, de neuitat, iar eu, la rândul meu, îmi propun să vă fiu un adevărat mijlocitor, în diferite momente ale vieţii, dacă va fi nevoie.

Fiţi aşadar, bineveniţi la „Danubius”, lucru pentru care vă mulţumesc, îmbrăţişându-vă pe fiecare, răbdător şi atent, cu o promisiune de revedere, în viitorul ce va să vină.

Vă urez tuturor multă sănătate!

Vă urez să fiţi fericiţi şi să mă chemaţi fiecare, la aniversarea a cel puţin opt decenii de viaţă şi de muncă!

Preşedintele Universităţii,

Prof.univ.dr. Benone Puşcă